黃曆

曆，唐人之曆，別稱黃曆、夏曆、皇曆、農曆、舊曆、唐曆、陰曆、漢曆等等，為天文曆，以觀測同推算日月星辰為曆。古時只統稱為曆，如今種種叫法，為民國改行西曆以後，要分辨而加名。古時曆法推算，要配合天象，每每不合就改曆，考證有名過百部，頒令過有五十幾部。要指出邊一部先有得講。據陳遵媯著中國天文學史，漢以前之曆，有黃帝曆、顓頊曆、夏曆、商曆、周曆、魯曆。除咗有出土秦漢文物，見到顓頊曆之外，其他都不可考。確立今日曆法原則，為漢皇帝劉徹所推之太初曆。之後出名有四分曆、乾象曆、景初曆、大明曆、麟德曆、大衍曆、宣明曆、會天曆、授時曆、大統曆、時憲曆等。而現今至後一部曆法，為大清乾隆七年所頒之癸卯元曆，一直用到今日，故此，正名為癸卯元曆先啱。大清以後唯一變化，只係跟咗東八時區，東經一百二十度星象為準。以及對照西曆同星期。定好時間，皆因曆法之於天文現象，時間非常之敏感，朔與氣之時刻，歸邊一日，會影響推算，不然各地年月日，可以完全唔同，咁就大件事。

曆法源於中國，傳到日本，韓國，越南東亞各國。以往朝鮮、安南、琉球，大清都送曆過去。然而現今互不統屬，不同經度曆日，推算有異。日本長年用大唐宣明曆，用咗八百年，先至受授時曆影響，編咗貞享曆。現今各國改用西洋格里曆，傳統節日有時會睇返曆法定日子。民間星相更不可脫離。然而，各地所用之曆，並不一致。

孫文就任中華民國臨時大總統，就宣佈廢大清所用曆法，改行西曆，然而無人聽佢支笛。直至中國國民黨得勢，一九二九年一月一號，強制民間禁用夏曆，用者受罰，不過係無乜效。

當時革命呼聲急於變，廢曆之舉，抄日本明治維新，日本叫廢曆做舊曆，西曆為新曆，中華民國亦然。亦因西曆為陽曆，不明就裏者，誤稱傳統曆為陰曆。當然有啲盡力維護傳統，托古而言，黃曆為黃帝之曆，夏曆為夏人之曆。當然，黃帝有黃帝曆，夏人有夏曆，同今曆唔同。

皇曆不見於經傳，或相對於私曆而言，並非專指某曆。按此亦從而有說，因推翻大清，唔講皇曆講黃曆。

相對於西曆而言，唐人之曆叫唐曆或者漢曆。

中華人民共和國成立後，共產主義掛帥，講求破舊立新，講黃曆、夏曆依啲封建思想，不識時務，就改稱農曆。實情傳統曆法唔淨止係農，無論士農工商都要過節、拜神同占算。咁當然，亦要廢止所有占算曆以及諸神誕，此等視為唯心論，與主流唯物論相左。直到中共改革開放之後，先至漸漸放寬，而家大陸又興叫老黃曆。至於香港、澳門、臺灣，就叫法紛紜。

現今曆法本身，並非單純屬陽曆定屬陰曆，歸為陰陽曆，亦不完全，皆因重有干支曆。陰陽曆，按定義為，以陽曆調整之陰曆，有置閏月。故此當今之曆，實情為陰陽曆，加上純陽曆之二十四節氣，再加上干支紀日，三者合一。

曆法 
現時所用癸卯元曆之法，要點有三。一者，基於日行在天之赤經時刻，定節氣。二者，月朔時刻，定月首。三者，六十干支循環。其他細處，如年神方位，九宮飛星、演禽二十八宿，建除，六十甲子納音、七政四餘等等。至於頒曆要咁多占卜內容，皆因朝廷禁民間私曆，而占卜又要用到。唯有官出通書做埋嗰份。詳細可見於協紀辨方書。

干支紀日，源自殷商。至少自春秋至今，都屬可靠，循環無斷。癸卯元曆承襲不變。

癸卯元曆，上承時憲曆，為定氣定朔，只要符合天文日月時刻，同天文計算一樣。而冬至必在十一月。閏月，以冬至後首個無中氣月計，其餘唔使理。

朔望月由正月到十二月，亦配以地支。正月寅、二月卯、三月辰、四月巳、五月午、六月未、七月申、八月酉、九月戌、十月亥、十一月子、十二月丑。承自漢大初曆建寅。

除咗朔望月之後，亦有按節氣為月，為節氣月，屬陽曆。一種按十二節氣，立春為首，分十二個月。另一種按十二中氣，大寒為首，分十二個月。對某啲風水命理流派，至為重要。按歲而唔按年。

例子 
用公曆2016年至2017年時候嘅丙申年十一月至丁酉年十月為例。冬至係喺丙申年十一月廿三。去到大暑嘅時候係丁酉年六月廿九，但係下一個中氣處暑要去到下下個月嘅初二。由於丁酉年六月嘅下一個月冇中氣，所以要置閏月，於是乎叫「閏六月」，處暑就喺丁酉年七月初二。

又以公曆2033年至2034年嘅癸丑、甲寅年為例。處暑喺癸丑年七月廿九，下一個中氣秋份喺下下個月嘅切一，照計要置閏月。但係置閏之後，冬至就會落喺癸丑年十月三十，違反「冬至一定要喺十一月」嘅規定，於是唔置閏，冬至定做癸丑年十一月三十。另外冬至下一個中氣大寒係喺下下個月初一，成為冬至後首個無中氣月，所以癸丑年十一月嘅下一個月成為癸丑年閏十一月。

史

遠古
未有記戴之前，亦可以藉文物，以及人類文明演化，從中睇出。一族之首當為巫，通天地，通鬼神，曉得觀察天地萬物。憑此，帶住下民，適時做事，方能趨吉避凶。

上古曆法，同天地觀察分唔開。天文周期要靠長期觀察，並唔三幾世人可以做到。就算得到週期，都好粗疏。無返千歲百年承傳，係做唔好。故此族長口耳相傳，抑或紋身繪圖，或者傳器物，就如累積落來。

開先掌握到為日夜，以及月相，週期短，一望就明。然而咁並唔足夠，至重要為掌握季節。無論捕獵、採集、捕魚、耕田、避災如此種種，都要預知季候。季節來時，都有預兆，或如天地變化，落雪、結霜、江水氾濫、大雨、無雨、變熱、變冷、行雷閃電、東風西風、南風北風等，或如草木變化，落葉、發芽、開花、結果，或如禽獸蟲魚之變，蟲來蟲去，鳥來鳥去、蟲鳴鳥鳴、獸換毛換角、魚種出沒等。此後，無論夏小正、定月令、定七十二候，都寫落季節與物候。

然而有物象都未算可靠，而且只能見到物象先至知。世世觀察日月星辰，發現到佢地有規律，可以同季節聯埋一齊，憑住規律，族長可以推算，並預知季節。

先民先辨到東西、後辨出南北。日出東方、日落西方，乃恆古不變。然而日出日落方位，按時節，會有規律，循環變化。之後又有日杆樹影，定為圭表，得知時刻，得知方位，得知季節，曉明規律，更之方便。日照至短之日，正午日影一歲中至長，此為冬至。日照至長之日，正午日影一歲中至短，此為夏至。

要知季節，又可以䏲星，每當一族重要時節，如大水，如落種，諸如此類，就見某光星升上，歲歲見到，就知季節到臨。古埃及、兩河流域、古印度，江水大發之季，較為單一，而華夏江河分佈甚廣，地唔同，水旱種植季節都唔同。而且作物品種相當多，如南方水稻，古時去到山西都有。所以族中要星都有唔同。古籍提到如火，昴，鶉鳥之類，本來就為上古各族之星。日落後，日出前，子夜時等，各有各祕傳。

曉一日時刻，曉月相，曉順序數日，曉季節，如此種種，曆法要素就具備。用上古之言，即通天地，洞悉天機，無往而不利。如此為華夏文明之開端。

上古
根據史記，首套曆法係軒轅黃帝頒嘅，之後顓頊、帝嚳、堯同舜都修訂過。

史記五帝本紀下黃帝有寫

推算曆日，因而後世叫黃帝曆。

曆法源於先民天文觀察。古代生活靠天而定，天體運行會對地上面嘅動植有影響，尤其係日同月。中國現存最早嘅文字甲骨文，就成日見到記低天象異動。詩經亦有唔少記載。呢啲紀錄就講明商、周時期極之重視曆法計算，同今時今日，黃曆以日月定時嘅特性一致。雖則原則係一樣，但係唔同時代同地方都會有計算方差異。

秦
秦國擊破六國，一統華夏，曆算亦以秦國為準。秦用顓頊曆，紀月以朔望月計。由出土秦簡得知，此曆由正月到十二月，而十月秋收後，為之新年，如此，古書寫建亥。而閏月就置於年尾，即九月之後，稱為後九月。要避始皇帝嬴政之諱，正月曾改名端月。

殷商之干支紀日，秦亦浴用，而且有寫上建除之日。

漢
漢，滅秦同滅項羽之楚後，採用黃老之術，無為而治，得以生息。故此亦沿用秦制，用顓頊曆。直到劉徹做皇帝，先至改革為太初曆。太初曆定立之原則，為後世所用，分別只為推算幾精密，幾符合天象。顓頊曆建亥，太初曆建寅。顓頊曆置閏喺年尾，後九月，太初曆置閏喺無中氣之月。如此，太初曆較之於顓頊曆，更貼近天象。

太初曆沿用平氣平朔，平氣者，冬至到冬至之間，二十四節平均分配，無理地球公轉行速快慢。平朔者，大月小月輪流用，大月三十日，小月二十九日，無理月公轉之快慢。平氣用到大明未年，平朔用到大唐先至改。

平氣好處為簡單，只要無中氣置閏。差異只係好少，不過始終同天文現象差少少，所以一到用到大明，都無問題。

平朔好處為大月小月簡單可知。不過月相唔同步，朔日唔喺初一，亦會有困擾，日食月食就唔喺初一十五。不過改為定朔，大小月分佈就無咁簡𠴱。南北朝時，祖沖之已經想改，寫咗大明曆。之但係到要到大唐時，先下定決心改用定朔。

漢第二次改曆，為四分曆。

唐
大唐之曆，較諸前代詳細，大隋時總結南北天文占星曆法，大唐時就更上一層樓。加上佛教推動西域占星交流，如此華夏占算術越來越豐富，宋
大宋承襲大唐曆算，而且精益求精，促成天文觀測更為精良。由宋史之中，見到觀天較前代仔細。

元
大元滅宋之戰，非常之慘烈。以致官內祕傳之天文曆法散失。之不過，大元領土甚大，郭守敬喺各地設置天文臺，觀測星象，因而出咗授時曆，曆算更之精確。

近代
2017年5月12號，中國國家質量監督檢驗檢疫總局同國家標準化管理委員會發佈《農曆的編算和頒行》，同年9月1號起實施。

官曆與私曆
官方唔同年代都會修訂曆法，等佢可以更加準確，同天象吻合。古代對日食同月食好敏感，因為大家都睇成係凶兆，要多加留意。皇帝都會要求準確預測日食月食嘅時刻，萬一曆法唔準，就會改曆。自大唐起，官方禁止其民間用其他曆法。

民間有時會有私下用另套曆法，同官方唔同。唔用官方曆，有時係因為占卜嘅需要。

干支 

黃曆唔係單純一套方法紀日，重有用一套六十為一個循環嘅干支來紀日。之後干支重用來紀月同紀年。

香港天文台提供嘅西曆及夏曆日期對照表：TXT版、PDF版
 中國國家標準GB/T 33661-2017：農曆的編算和頒行